Ihana Elisa

Ihana Elisa ("Elisa di Rivombrosa") on italialainen historiallinen draamasarja. Sarjaa on tehty kaksi tuotantokautta vuosina 2003–2005, minkä lisäksi sille on tehty spin-off-sarja "Ihanan Elisan tytär" vuonna 2007. Elisan tarina perustuu löyhästi englantilaisen Samuel Richardsonin (1689–1761) moraalikysymyksiä käsittelevään romaaniin "Pamela vainottuna" ("Pamela, a Virtue Rewarded").
"Ihana Elisa" oli Italian suosituin draamasarja vuonna 2004. Suomessa sarjaa on esittänyt Yle TV2.
Juoni.
Ensimmäinen tuotantokausi.
Kotiinsa palaava nuori kreivi Fabrizio Ristori iskee silmänsä äitinsä kauniiseen palvelijattareen Elisaan. Alempaan säätyyn kuuluva Elisa on kuitenkin ylpeä nuori nainen, joka suojelee arvokkuuttaan ja torjuu Fabrizion lähentelyt. Ympärillä juonittelevat aristokraatit ja entiset rakastajattaret yrittävät viedä kreivin huomion, mutta tämä ei saa ihanaa Elisaa mielestään. 
Sarjan ensimmäinen tuotantokausi keskittyy kreivi Fabrizio Ristorin ja palvelijatar Elisa Scalzin rakkaussuhteeseen. Aateliset yrittävät murhata kuninkaan, ja kreivi Ristori yrittää estää tämän suunnitelman toteutumisen.
Toinen tuotantokausi.
Elisa ja Fabrizio ovat viimein saaneet toisensa. Heidän onnensa täyttymystä lisää kauniin pienen tyttären, Agnesen, syntymä. Suurinkaan onni ei aina kestä ikuisesti, ja synkät varjot seuraavat haukkana Elisaa ja Fabriziota. 
Vanha vihollinen Ranieri pääsee vapaaksi. Hän liittoutuu Armand Benacin kanssa, jolle Rivombrosan kartano on velkaantunut.
Järkyttävä tragedia musertaa Elisan onnen, kun Fabrizio murhataan. Miehensä traagisesti menettävä Elisa jatkaa silti sitkeästi oikeamielistä taisteluaan 1700-luvun aatelisten kovassa maailmassa.
Ristorien kartano on veloissa ja Elisa matkustaa Napoliin ratkaistakseen kartanon velkaongelmat. Matkalla hän tapaa salaperäiseen merikapteeni Christian Greyn. Napolissa Elisa kohtaa vanhan vihollisensa ja velkaongelmien ratkaiseminen ei olekaan niin yksinkertaista kuin hän kuvitteli.
Huoli kasvavasta lapsesta on kaikkein lähinnä Elisan sydäntä, mutta kaunis nuori leski jaksaa uskoa myös romantiikkaan ja uudelleen löytyvään onneen.
Jaksot.
Ensimmäinen tuotantokausi.
1. jakso. "Esitetty TV2 8.1.2006, 28.5.2006 ja 16.5.2011."
Aatelisperheiden juonitteluja ja romanttisia seikkailuja 1700-luvun Italiassa kuvaava draamasarja alkaa. Kreivi Fabrizio saa haltuunsa salaliittolaisten nimilistan ja tapaa häikäisevän kauniin Elisan.
2. jakso. "Esitetty TV2 15.1.2006, 4.6.2006 ja 17.5.2011."
Fabrizion kotiinpaluuta juhlitaan komeasti. Elisa koettaa peittää tunteensa Fabriziota kohtaan, jonka entinen rakastettu on myös vieraiden joukossa. Juhlinnalle tulee kuitenkin traaginen loppu.
3. jakso. "Esitetty TV2 22.1.2006, 2.7.2006 ja 18.5.2011."
Elisa paljastaa Fabriziolle todellisen syntyperänsä ja saa miehen raivostumaan. Lucrezia lupaa hankkia kohtalokkaan kirjeen takaisin. Elisa joutuu onnettomuuteen, mutta auttaja on onneksi lähellä.
4. jakso. "Esitetty TV2 29.1.2006, 16.7.2006 ja 19.5.2011."
Lucrezia onnistuu juonitteluillaan voittamaan Fabrizion luottamuksen. Fabrizion uteliaisuus Elisaa kohtaan johtaa kohtalokkaisiin seurauksiin, samaan aikaan Agnese-äidin vointi huononee entisestään.
5. jakso. "Esitetty TV2 5.2.2006, 23.7.2006 ja 20.5.2011."
Agnesen testamentti luetaan, mutta kaikkia ei kreivittären jälkisäädös miellytä. Elisa suree hyväntekijänsä poismenoa ja ryhtyy puntaroimaan oman tulevaisuutensa muuttunutta kuviota.'
6. jakso. "Esitetty TV2 12.2.2006, 30.7.2006 ja 23.5.2011."
Vankilassa oleva Elisa uhkaa joutua hirtettäväksi. Fabrizio on epätoivoinen, hän päättää kääntyä lopulta kuninkaan puoleen, jotta tämä armahtaisi Elisan. Mutta juonittelijat tuntuvat taas olevan askeleen kreiviä edellä.
7. jakso. "Esitetty TV2 5.3.2006, 6.8.2006 ja 24.5.2011."
Elisa palaa Rivombrosaan ja pyytää päästä jälleen Emilian kotiopettajaksi. Fabrizio hyväksyy pyynnön; hänellä on kuitenkin Elisalle erikoinen ehdotus. Fabrizio kertoo Giuliolle salahankkeesta.
8. jakso. "Esitetty TV2 12.3.2006, 13.8.2006 ja 25.5.2011."
Fabrizio koettaa saada Elisan vakuuttuneeksi suunnitelmansa järkevyydestä, mutta tulee vain järkyttäneeksi tytön perin pohjin. Kauhukseen Elisa huomaakin olevansa alttarilla. Salaliittolaisten otteet kovenevat, sen saa Fabrizio karvaasti kokea.
9. jakso. "Esitetty TV2 19.3.2006, 20.8.2006 ja 26.5.2011."
Elisan pakeneminen alttarilta jättää häävieraat ymmälle, mutta onko Elisa polttanut nyt kaikki siltansa myös Rivombrosaan? Kalastaja pelastaa vakavasti haavoittuneen Fabrizion joesta, mutta hänen päästään on luvattu jo palkkio.
10. jakso. "Esitetty TV2 26.3.2006, 27.8.2006 ja 27.5.2011."
Elisa hoivaa toipuvaa Fabriziota, joka huomaa jälleen tilaisuutensa saada Elisa omakseen. Mutta Elisa ei voi kuunnella pelkästään sydämensä ääntä. Fabrizio uskoo Elisan huostaan salaliittolaisten listan.
11. jakso. "Esitetty TV2 2.4.2006, 3.9.2006 ja 30.5.2011."
Elisan ja Fabrizion yhteisestä yöstä sukeutuu skandaali, varsinkin Elisan äiti on järkyttynyt tyttärensä käytöksestä. Fabrizion ehdotuksesta rakastavaiset päättävät mennä salaa vihille.
12. jakso. "Esitetty TV2 9.4.2006, 10.9.2006 ja 31.5.2011."
Elisa on järkyttynyt Don Togninon kuolemasta ja kädestäennustaja näkee tytön tulevaisuuden perin vaarantäyteisenä. Salaliittolaiset koettavat taivutella myös Fabrizion liittymään riveihinsä.
13. jakso. "Esitetty TV2 16.4.2006, 17.9.2006 ja 1.6.2011."
Fabrizio ja Clelia viihtyvät Elisan harmiksi hyvin toistensa seurassa, mutta saako viettelijätär toteutettua aikeensa? Salaliittolaiset valmistautuvat surmaamaan kuninkaan.
14. jakso. "Esitetty TV2 23.4.2006, 24.9.2006 ja 2.6.2011."
Elisa haluaisi kertoa Fabriziolle raskaudestaan, mutta miten heidän suhteestaan sitten juoruttaisiinkaan! Coblenz pyytää Ranieria laatimaan listan vehkeilevistä aatelisista.
15. jakso. "Esitetty TV2 30.4.2006, 1.10.2006 ja 3.6.2011."
Synkkiä varjoja kerääntyy Elisan ja Fabrizion avioliiton ylle. Kaikki näyttäisi lopulta järjestyvän, kunhan he vain löytäisivät vihkimiselle todistajat.
16. jakso. "Esitetty TV2 8.10.2006 ja 6.6.2011."
Fabrizio ajaa Annan tiehensä Rivombrosasta. Elisa koettaa estellä, mutta saa uutta pohdittavaa Lucrezian saapuessa vierailulle. Ranieri keksii, miten nimilistan voisi saada.
17. jakso. "Esitetty TV2su 15.10.2006, 20.10.2006 ja 7.6.2011."
Elisa loukkaantui kahakassa vakavasti eikä kaikista pahinta tietoa haluta hänelle edes kertoakaan. Ranieri on armoton kätyreitään kohtaan. Coblenz antaa Angelolle salaisen tehtävän.
18. jakso. "Esitetty TV2 22.10.2006, 27.10.2006 ja 8.6.2011."
Elisa menettää kokonaan elämänhalunsa kuultuaan, ettei enää voi saada lapsia. Anna on joutunut Torinossa hankaluuksiin ja päättää palata Rivombrosaan, mutta missä on Elisa?
19. jakso. "Esitetty TV2 29.10.2006, 3.11.2006 ja 9.6.2011."
Fabrizio kertoo Elisalle, kuka on Martinon äiti. Lucrezia päättää viedä pojan kotiinsa ja laskee siitä vielä hyötyvänsäkin. Osa naisen juonitteluista paljastuu lopulta Elisalle.
20. jakso. "Esitetty TV2 5.11.2006, 10.11.2006 ja 10.6.2011."
Lucrezia sotkee entistä enemmän Fabrizion ja Elisan välejä. Coblenz epäilee Fabriziota salaliittolaisten pääpukariksi. Mutta kuka saa käsiinsä himotun nimiluettelon?
21. jakso. "Esitetty TV2 12.11.2006, 17.11.2006 ja 13.6.2011."
Eivät edes Giulion hautajaiset hillitse Lucreziaa punomasta murhanhimoisia juoniaan. Fabrizio on epäiltynä entistä tukalammassa jamassa ja Angelokin ryhtyy syyttämään häntä petturiksi.
22. jakso. "Esitetty TV2 19.11.2006, 24.11.2006 ja 14.6.2011."
Lucrezia onnistuu leimaamaan Fabrizion vielä murhamieheksikin. Elisa palaa Rivombrosaan etsimään nimilistaa. Alvise näkee nyt tilaisuutensa tulleen.
23. jakso. "Esitetty TV2 26.11.2006, 1.12.2006 ja 15.6.2011."
Alvise paljastuu varsinaiseksi tyranniksi; Cencillä on hänelle kuitenkin huonoja uutisia. Elisa taivuttelee Annaa puhumaan Fabrizion puolesta, mutta pelkillä puheilla ei tilanteesta selvitä.
24. jakso. "Esitetty TV2 3.12.2006, 8.12.2006 ja 16.6.2011."
Elisa ja Angelo lähtevät etsimään turvapaikkaa Clelian luota, mutta myös Lucrezia saa vihiä Elisan olinpaikasta. Ranieri keksii vielä yhden juonen saadakseen nimilistan haltuunsa.
25. jakso. "Esitetty TV2 10.12.2006, 15.12.2006 ja 17.6.2011."
Matkalla Rivombrosaan Fabrizio kertoo Elisalle nimilistan kätköpaikan, mutta perillä heitä odottaa ikävä yllätys. Ranieri käy entistä uhkaavammaksi ja hän pakottaa Clelian seuraneidin kätyrikseen.
26. jakso. "Esitetty TV2 17.12.2006¨, 22.12.2006 ja 20.6.2011."
Ranieri saa monien juonitteluiden jälkeen nimilistan haltuunsa, mutta minkä arvoinen se oikeasti on? Fabriziota odottaa nyt teloitus, Elisalla on vielä kuitenkin yksi valtti jäljellä.
Toinen tuotantokausi.
1. jakso. "Esitetty TV2 24.12.2006, 7.1.2007 ja 21.6.2011"
Fabrizio ja Elisa pääsevät viimeinkin nauttimaan elämästä yhdessä ja heille syntyy kaunis tytär, Agnese. Onnen ylle lankeaa varjo, kun Ranieri pääsee pakoon vankilasta.
2. jakso. "Esitetty TV2 7.1.2007 ja 22.6.2011."
Alvisen velat ovat saattaneet Rivombrosan vararikon partaalle, mutta voittaako Armand sen juonitteluillaan omakseen? Kavala kulkutauti iskee seudulle.
3. jakso. "Esitetty TV2 14.1.2007 ja 23.6.2011."
Armand ja Ranieri liittoutuvat nujertaakseen yhteisen vihollisensa. Lopullinen välienselvittely Fabrizion kanssa on julma luku Rivombrosan historiassa.
4. jakso. "Esitetty TV2 21.1.2007 ja 24.6.2011."
Elisan suru on pohjaton eikä hän vieläkään ymmärrä rakastamansa miehen lausumien sanojen merkitystä.
5. jakso. "Esitetty TV2 28.1.2007 ja 27.6.2011."
Oikeamielinen Victor pakottaa Armandin lähtemään tiehensä Rivombrosasta ja Elisalle jää nyt aikaa haalia rahaa velkojen maksuun.
6. jakso. "Esitetty TV2 4.2.2007 ja 28.6.2011."
Anna koettaa päästä kuninkaan ja Torinon vallasväen suosioon. Elisa päättää lähteä Napoliin pyytämään apua Coneglianon paronilta.
7. jakso. "Esitetty TV2 11.2.2007 ja 29.6.2011."
Armand on yhä Elisan kintereillä, mutta Elisa saa yllättävää apua englantilaiselta upseerilta. Merimatkan aikana Elisa kiinnostuu auttajastaan yhä enemmän.
8. jakso. "Esitetty TV2 18.2.2007 ja 30.6.2011."
Elisa saa Isabellan seurakseen matkatessaan paronin linnaan, jonne on tiensä löytänyt myös salaperäinen Christian Gray. Mitä salaisuuksia Ceppillä on?
9. jakso. "Esitetty TV2 25.2.2007 ja 1.7.2011."
Elisa tapaa paronin, jonka isän hengen Fabrizio kerran pelasti. Mutta linnan vieraiden joukossa on myös Elisan vanhoja vihollisia.
10. jakso. "Esitetty TV2 4.3.2007 ja 4.7.2011."
Paronin rakastajattarena Lucrezia tekee kaikkensa mustatakseen Elisan maineen ja kostonhimoinen nainen näyttääkin onnistuvan parjauksessaan.
11. jakso. "Esitetty TV2 11.3.2007 ja 5.7.2011."
Paroni alkaa suhtautua Elisaan perin kylmäkiskoisesti ja Elisa pohtii jo kotiinlähtöä. Paronin äiti saa Elisan kuitenkin vielä taivuteltua jäämään.
12. jakso. "Esitetty TV2 18.3.2007 ja 6.7.2011."
Elisalle valkenee vähitellen, millaista väkeä Coneglianot todellisuudessa ovat. Ja kun Lucrezia on lähistöllä, ei Elisan koettelemuksille näy loppua.
13. jakso. "Esitetty TV2 25.3.2007 ja 7.7.2011."
Lucrezia on kaapannut Elisan tyttären ja tämän imettäjän, joten hän sanelee Elisalle tiukat ehdot panttivankiensa vapauttamisesta.
14. jakso. "Esitetty TV2 8.1.2006, 28.5.2006 ja 8.7.2011."
Christian tulee Elisan avuksi timantinkähvellysoperaatioon. Rivombrosassa Ceppi pidätetään ilmiannon perusteella. "Esitetty TV2 22:05 su 1.4.2007"
15. jakso. "Esitetty TV2 8.4.2007 ja 11.7.2011."
Christian paljastuu ja Lucrezia vangituttaa hänet. Elisa ryhtyy sydän syrjällään yhdessä Gaetanon ja Isabellan kanssa puuhaamaan Christianin vapauttamista.
16. jakso. "Esitetty TV2 15.4.2007 ja 12.7.2011."
Anna tekee oman ratkaisunsa pelastaakseen Ceppin. Armand käyttää tilaisuutta hyväkseen ja ottaa linnan haltuunsa. Lucrezian viha Elisaa kohtaan saa pöyristyttäviä mittasuhteita.
17. jakso. "Esitetty TV2 22.4.2007 ja 13.7.2011."
Paronin vainoama Elisa löytää turvapaikan Iazzaronien luota, mutta vain hetkeksi. Isabella onnistuu kuitenkin purkamaan uhkaavan tilanteen ja timanttikin löytyy.
18. jakso. "Esitetty TV2 29.4.2007 ja 14.7.2011."
Christianin urhoollisuus ei jää Elisalta huomaamatta. Victor palaa Rivombrosaan, mutta ei voi mitään Armandille. Ceppi pääsee Annan avulla vapaaksi.
19. jakso. "Esitetty TV2 6.5.2007 ja 15.7.2011."
Christian paljastaa oikean henkilöllisyytensä Elisalle, mutta miehen aikeet kostaa paronille saavat Elisan mielen sekaisin. Tätä julmaa miestäkö hän silti rakastaa?
20. jakso. "Esitetty TV2 13.5.2007 ja 18.7.2011."
Elisa häilyy kahden vaiheilla, lähteäkö vai jäädä? Christian ryhtyy toimimaan ja hyökkää palatsiin.
21. jakso. "Esitetty TV2 20.5.2007 ja 19.7.2011."
Kostonhimoinen paroni hyökkää Iazzaronin kotiin ja Elisa joutuu viimein vastatusten hänen kanssaan. Myös paronille alkaa valjeta Lucrezian kaksinaamaisuus.
22. jakso. "Esitetty TV2 27.5.2007 ja 20.7.2011."
Ceppi ei Annan aneluista huolimatta suostu luopumaan kaksintaistelusta Salvatin kanssa. Victor tuntee olonsa kurjaksi ja on valmis paljastamaan Fabrizion murhaajan.
23. jakso. "Esitetty TV2 3.6.2007 ja 21.7.2011."
Victorin toimeliaisuus liikuttaa Elisaa, vaikka sen perimmäistä syytä hän ei arvaakaan. Armand ryhtyy pontevasti puolustautumaan syytöksiä vastaan.
24. jakso. "Esitetty TV2 10.6.2007 ja 22.7.2011."
Martino tapaa lopultakin isänsä murhaajan, mutta yhä on Victorin apu tarpeen. Katuva paroni on lähettänyt lääkärin Napoliin hoitamaan Christiania.
25. jakso. "Esitetty TV2 17.6.2007 ja 25.7.2011."
Victor pidätetään, mutta hän saa nyt apua Juliettelta ja syyte kumotaan. Voiko Victor viimeinkin tunnustaa rakkautensa Elisalle?
26. jakso. "Esitetty TV2 24.6.2007 ja 26.7.2011."
Elisa kuuntelee sydämensä ääntä ja hänen on pakko vastata kieltävästi Victorin kosintaan. Vaikka Elisa uskoo Christianin kuolleen, hän ei voi kuitenkaan miestä unohtaa.
Triviaa.
Sarjan pääparia esittävät näyttelijät, Vittoria Puccini ja Alessandro Preziosi, rakastuivat kuvauksissa ja saivat 16. huhtikuuta vuonna 2006 tyttären, Elenan.